Plaasmoorde!!!!! Farm Murders!!!!! - Page 183 - Stormfront
Page 183 of 673 « First < 83 133 169 170 171 172 173 174 175 176 177 178 179 180 181 182 183 184 185 186 187 188 189 190 191 192 193 194 195 196 197 233 283 > Last »
01-04-2008, 01:14 AM #1821
Bejaarde vrou wreed aangeval
’n BEJAARDE vrou van Brandfort is na bewering in haar huis deur haar voormalige tuinwerker, wat by haar aangeklop en gevra het of hy van haar suurlemoene kan kry, oorval, wreed aangerand en in die huis se buitekamer gelaat terwyl hy die huis geplunder het.
Mev. Doreen la Cock (78) is na bewering Maandagoggend vroeg deur ’n 42-jarige man, wat ’n paar keer vantevore in haar tuin gewerk het, by haar huis op Brandfort genader.
Sy bly al nagenoeg 15 jaar alleen in dié huis, vertel haar dogter, mev. Heleen Loubser van Bloemfontein.
Sy sê haar ma kon hulle ná die aanval vertel dat die man haar gevra het of hy van die suurlemoene in haar tuin kon pluk. Sy het ingestem en hom ook na die buitekamer geneem toe hy vra of hy ’n boks kon kry om die vrugte in te pak.
“Hy het haar in die buitekamer ingestamp en haar ernstig aangerand. Sy sê sy kan nie alles onthou nie, maar haar kakebeen is op vier plekke af en sy het ook ernstige beserings aan haar kop en oogbanke opgedoen. Deur die gewelddadige houe is haar ondertande ook uitgeslaan,” vertel Loubser.
Sy sê haar ma het tydens die aanval haar bewussyn verloor. “Die man het waarskynlik gedink sy is dood. Hy het haar daar gelos en voortgegaan om die huis te plunder.”
La Cock het omstreeks 11:15 haar bewussyn herwin en om hulp geroep. Haar bure het haar gehoor en die polisie en ambulansdiens in kennis gestel.
Sy is na die Pelonomi-hospitaal in Bloemfontein gehaas.
Kapt. Magda Müller, polisiewoordvoerder, sê die verdagte is eergistermiddag in hegtenis geneem ná ’n intensiewe ondersoek deur die polisie.
Volgens haar is die verdagte uit La Cock se huis vort met ’n videomasjien, ’n DSTV-dekodeerder en ’n DVD-speler.
Die 42-jarige verdagte verskyn vandag in die landdroshof op Brandfort op aanklagte van poging tot moord, huisbraak en diefstal. Hy het volgens Müller ’n lang lys vorige veroordelings, wat die besit van ammunisie, huisbraak en aanranding insluit.
Loubser sê dit is vir haar duidelik dat haar ma vir die man ’n teiken was en dat hy haar wou doodmaak.
“Ons het al so baie vir haar gesê sy moenie so alleen bly nie, ons kan ’n ander plan maak. Maar die gemeenskap op Brandfort was so goed vir haar, sy wou nie skuif nie.
“Sy is ’n sagte teiken, soos soveel ander bejaarde mense ook is. Dit is erg om te dink daar is iemand wat die oggend opstaan en dink, ek gaan vandag hierdie persoon doodmaak.”
La Cock het in die Pelonomi-hospitaal se trauma-eenheid vreeslik gesukkel om te praat, maar het aan Volksblad vertel hoe sy net skielik bebloed wakker geword het in die buitekamer.
“Ek onthou net ek het geskree, help my, help my. Hy moes my verskriklik hard geslaan het, ek was vol, vol bloed. Ek wil hom nóóit weer sien nie,” het sy van agter ’n suurstofmasker gefluister.
01-05-2008, 12:59 AM #1822
01-05-2008, 01:12 AM #1823
’N Gesin van The Wilds in die ooste van Pretoria het gister sak en pak uit hul huis in ’n veiligheidskompleks getrek nadat gewapende rowers drie keer in ses uur by hulle toegeslaan het.
Mnr. Alex Harms (31) het gisteroggend gesê hy en sy vrou, Marichen (30), en hul twee seuns, Noah (3) en Eli (twee maande), word deur ’n veiligheidswag in hul huis opgepas terwyl hulle reëlings tref om te trek.
Hulle is eergisteraand tussen 22:00 en gisteroggend 04:20 deur vermoedelik twee gewapende rowers geteister en beroof.
Die rowers het om 22:00 die eerste keer toegeslaan, maar die paartjie het hulle gewaar.
“Ons het twee mans buite gesien en toe skreeu my man vir hulle: ‘Ek kan julle sien!’
“Hulle het toe oor ’n baie hoë muur tot in ons bure se erf gespring en weggehardloop,” het mev. Harms gesê.
Hulle het dadelik die hoof van veiligheid in die kompleks gebel.
Hy het ’n wag en ’n hond na die huis gestuur.
“Teen 01:00 die oggend was daar nog nie weer ’n teken van die rowers nie.
“Ons het ons met die kinders en ons twee klein hondjies in die hoofslaapkamer toegesluit en gaan slaap.
“Net nadat ons aan die slaap geraak het, het ons ses skote gehoor,” vertel sy.
By nadere ondersoek het die Harmse die wag se bebloede boerboel reg voor hul voordeur gekry. Hy is in albei agterpote geskiet.
Volgens mev. Harms het die wag sowat ’n kilometer ver na die naaste veiligheidspunt van die kompleks gehardloop om hulp te ontbied.
Mnr. Norman Padoa, bestuurder van The Wilds, sê die wag is in die skouer geskiet en die koeël het een van sy longe deurboor. Hy sterk in ’n plaaslike hospitaal aan.
Sowat 20 polisiemanne het binne tien minute ná die skietery opgedaag.
Nadat die meeste polisiemanne en veiligheidspersoneel vertrek het, het die gesin hulle weer in die hoofslaapkamer gaan toesluit om te gaan slaap.
“Omstreeks 04:20 het ek iets soos ’n sleutel hoor val, maar gedink dis dalk die wind.
“Min het ons besef die rowers het in daardie stadium ’n sy-skuifdeur oopgebreek en ons plasmaskerm-televisie, ’n skootrekenaar, selfone, ’n iPod en ander goed in die kamer reg langs die hoofslaapkamer gesteel voordat hulle gevlug het.
“Dít terwyl die polisie voor die huis wag gestaan het,” sê mev. Harms geskok.
Padoa sê hy wag op ’n verslag oor die voorval voordat hy verdere kommentaar kan lewer.
Kapt. Paul Sithole, polisiewoordvoerder, het gesê die polisie ondersoek klagte van poging tot moord en opsetlike saakbeskadiging.
01-06-2008, 01:06 AM #1824
Lotz bitter oor gebeure ná moordverhoor
“Ek het die laaste tyd oud geword. Ek glo die Here sal my krag gee om aan te gaan. Ongeag die koste sal ek geen steen onaangeroer laat voordat ek weet wie Inge vermoor het nie.”
Dít was die emosionele onderneming deur prof. Jan Lotz, pa van die vermoorde Stellenbosse student Inge Lotz toe hy die afgelope week vir die eerste keer sy hart oopgemaak het sedert die opsienbarende moordverhoor waarin haar kêrel, mnr. Fred van der Vyver, onskuldig bevind is.
’n Hartseer prof. Lotz het aan Rapport gesê hy en sy vrou, Juanita, het nog geen kommentaar gelewer nie, maar onlangse verwikkelinge in dié voortslepende sage “noop my nou om, in die belang van my dogter, sekere sake in perspektief te stel”.
En die hoofteiken van sy argwaan is die private speurder mnr. Niel van Heerden, maar ook Van der Vyver.
Van Heerden – wat ná die moord deur prof. Lotz aangestel is om die saak te ondersoek – is die afgelope week in hegtenis geneem op aanklag van bedrog rakende die “Spygate”-skandaal in die Kaapstadse stadsraad.
Van Heerden beskuldig die polisie nou op sy beurt daarvan dat hulle hom teiken weens die bedrogklag wat hy ná die Lotz-moorduitspraak teen die polisie ingedien het.
Van Heerden sê die polisie het inligting weerhou wat byna daartoe gelei het dat “ ’n onskuldige man”, menende Van der Vyver, agter tralies beland het.
Prof. Lotz is oorbluf oor “wat Van Heerden nou oorreed het om sy storie (oor Van der Vyver se aandadigheid aan die moord) te verander”.
Van Heerden het volgens Lotz belangrike inligting van die hof weerhou oor wat Van der Vyver kort ná die moord aan hom sou gesê het.
Lotz meen ook Van Heerden se ondersoekverslag na die moord – wat hy nou beweer die polisie geïgnoreer het en wat die ondersoekspan kon help om belangrike gevolgtrekkings te maak – is “niksseggend”.
“Ek het Niel as ’n vriend beskou, maar ek voel verraai. Dis deel van die lewe. Ek kan dit verwerk. Maar wat ek tot elke prys wil verhoed, is dat die tragedie van Inge se dood as ’n speelbal in ’n persoonlike vete met die polisie gebruik word.
“ ’n Onlangse berig hieroor op die voorblad van Die Burger is skokkend, want ongetoetste inligting wat in die Pollsmoor-gevangenis van ’n veroordeelde misdadiger verkry is, word verkoop as feite.
“My kind se naam word nou deur Van der Vyver se private ondersoekspan gekoppel aan ’n tik-bende – en dit deur ’n joernalis wat die hofsaak nooit bygewoon het nie.
“Waar’s Fred nou? Waarom bly hy stil en vertel hy – wat Inge ‘die meisie met die Jesus-hart’ genoem het – nie watter klomp snert dit is nie? As hy nie ’n lafaard is nie, behoort hy op te staan en sy pa se speurders te repudieer.
Van Heerden het gister gesê: “Ag nee wat, prof. Lotz haal my verkeerd aan. Wat ek gesê het, is dat sekere goed nie geklop het nie. Dis nou uitgeklaar. Fred was ons verdagte in die begin. Ek het hom hoeveel keer ondervra. Dit gaan oor die vete tussen ons en die polisie. Die polisie wou tot elke prys bewys Fred is skuldig.”
01-07-2008, 12:30 AM #1825
’N Pa van Waterkloofrif in Pretoria is eergister sowat ’n kilometer van die huis van die nasionale polisiehoof komm. Jackie Selebi voor sy kinders en vrou in ’n huisrooftog doodgeskiet.
Mnr. Fred Picton-Turbervill (46) van Ariesstraat is enkele ure later op sy oudste seun, Jamie, wat in Engeland woon, se 21ste verjaardag dood.
Selebi woon in Delphinusstraat en dit loop dood in Ariesstraat.
Picton-Turbervill, ’n direkteur van ’n meubelvervaardigingsmaatskappy, sy vrou, Ursula (41), en hul kinders Samantha (10), Bryony (9), Natasha (6) en Gregory (3) is eergisteraand om 21:30 deur twee gewapende rowers tuis oorval.
Die rowers het ’n skootrekenaar, vier selfone en sowat R1 000 kontant gesteel.
Picton-Turbervill het gister by ’n vriendin, me. Kim Tucker, se huis in Waterkloofrif gesê die rowers het “my kinders se lewens vir flippen selfone verwoes”.
Picton-Turbervill het gesê die kinders het in en uit die huis gehardloop en sy en haar man het televisie gekyk toe die rowers toegeslaan het en hulle beveel het om plat te lê.
“Hulle het geskreeu ‘slaap, slaap!’ en ‘geld, geld’. Ons het almal in die eetkamer plat gaan lê.
“My man het vir hulle gevra om asseblief nie die kinders seer te maak nie. Hy het ook gevra of die kinders nie na ’n ander kamer kan gaan nie, maar die rowers wou nie,” het sy hartseer gesê.
“Een van die rowers het skielik my man, wat half opgetrek agter my gelê het, deur die oog in die kop geskiet.
“Hy het op my neergesak. Samantha het huilend klein Gregory se oë toegedruk sodat hy nie moes sien hoe hul pa hom doodbloei nie, terwyl Bryony en Natasha net doodstil gelê het.
“Hulle het my toe deur die huis na ons kamer geneem waar ek vir hulle my juwelekissie en my man se beursie gegee het.”
Die rowers het haar terug na die kinders geneem voordat hulle gevlug het.
“Nadat hulle weg is, het ek die kinders in die motor gelaai en na Kim se huis gejaag vir hulp. Ek het die kinders daar gelaat en terug na my huis gejaag om by my man te waak terwyl ons op die polisie gewag het,” het sy huilend vertel.
Mnr. Hugo Minnaar, ’n nooddienswerker van LifeMed, het gesê toe hulle op die toneel kom, het Picton-Turbervill in ’n bedenklike toestand op die eetkamervloer gelê.
“Ons het hom op lewens- ondersteuningstoerusting geplaas en hom na die Little Company of Mary-hospitaal geneem waar hy later dood is,” het Minnaar gesê.
Picton-Turbervill het gesê haar man se hele regterbrein is beskadig. “Daar was niks wat hulle vir hom kon doen nie.”
Sy het gesê Jamie vlieg vandag na Suid-Afrika om by hulle te wees.
Dit was gister nie duidelik of Selebi bewus was van die voorval so naby sy huis nie. Dir. Sally de Beer, nasionale polisiewoordvoerder, kon nie sê of Selebi by die Picton-Turbevill-gesin gaan aanklop om te simpatiseer nie, maar het gesê “as hy dit wel sou doen, sal hy verkies dat dit privaat gehou word”.
01-07-2008, 12:40 AM #1826
Drie keer het ’n rower ’n rewolwer 30 cm van Rudo Kemp van Northcliff, Johannesburg, se kop afgetrek – en drie keer het die rewolwer net “gekliek”.
Die vierde en vyfde skoot het wel afgegaan, maar albei het hom gemis.
Die naweek het Rudo (18), seun van die landwyd bekende sielkundige dr. Eugene Kemp, die eerste keer na buite gepraat oor die voorval verlede Sondag in die vroeë oggendure toe hy die twee rowers in sy ouerhuis betrap het.
Die twee rowers het eers ’n kilogram Weense worsies uit die Kemps se yskas gehaal, dit in die mikrogolf warm gemaak en geëet voordat hulle met hul strooptog begin het.
Dr. Kemp skryf maandeliks rubrieke vir die tydskrifte Finesse en Manwees. Hy lewer ook elke Saterdagoggend ’n praatjie op RSG in Derich Gardner se ontbytprogram.
Die egpaar Kemp het vir die Kersvakansie Stilbaai toe gegaan en Rudo het die huis opgepas. Die Saterdagaand was hy na ’n vriend se vleisbraaiery en hy het omstreeks eenuur die Sondagoggend by sy ouerhuis gestop.
“Toe ek die deur tussen die garage en die huis oopmaak, het ek besef daar is fout. Ligte wat af was, was aan en van ons goed was weg. Ek het met die trap opgehardloop, maar toe eers besef dat die rowers moontlik nog in die huis was omdat van ons goed nog op die boonste verdieping bymekaar gestaan het, reg om weggedra te word.
“Ek het afgehardloop en my pa se rewolwer in die kamer gaan haal. Ek het dit in my broeksak gesit en is terug met die trap op. Heel bo het die een rower agter ’n muurtjie geskuil.
Hy het sy rewolwer vlak by my kop gehou, seker so 30 cm ver, en die sneller drie keer getrek. Die skote het nie afgegaan nie.
“Ek het niks gedink nie – net probeer oorleef. Ek het gang af begin hardloop toe hy die vierde skoot trek. Dit het afgegaan en die muur getref.
“Intussen het die tweede rower met ’n pistool ook op my geskiet. Dit het ook die muur getref.
“Ek het ’n kamer ingehardloop, die deur gesluit en hulle buite gehoor.
“Ek het twee skote deur die toe deur afgevuur. Ek vermoed hulle het toe gevlug. Ek het my selfoon gebruik om ons bure en die polisie te bel.
“Dit was die langste minute van my lewe in daardie kamer totdat die polisie opgedaag het. Ek het daar gesit en sweet en bewe. Toe almal teen vieruur die oggend weg is en ek in die bed klim, het die drie skote na my kop die eerste keer deur my gedagtes gegaan.
“Ek het vir die eerste keer besef hoe naby ek aan my dood was.”
Dr. Kemp het dadelik die vakansie onderbreek en teruggekeer.
Die rowers het met juwele en geld weggekom. Niemand is nog in hegtenis geneem nie.
01-07-2008, 12:52 AM #1827
’N Man van die Wes-Rand het die naweek ’n aanval deur ’n groep “polisiemanne” oorleef toe hy met flitsligte toegetakel, vier keer geskiet en toe vasgebind is.
01-07-2008, 12:55 AM #1828
Polisie los padslagoffer se oorskot glo op toneel
Dele van ’n motorfietsryer se harsings en skedel het gister glo nog op die toneel in Van der Hoffweg, in die weste van Pretoria, gelê nadat hy in die vroeë oggendure daar verongeluk het.
Ontstelde omstanders het aan Beeld gesê hulle was verbyster toe die amptenaar wat die lyk moes kom oplaai, weggery het terwyl verskeie dele van die man se gesig steeds op die toneel agtergebly het.
“Van die harsings en bene het net daar bly lê. Dit was onmenslik,” het ’n omstander gesê.
’n Omstander het gesê sy vrees as die oorledene se familielede dalk die toneel gister sou gaan besoek, hulle nog op dele van sy oorskot sou afkom. “Die ou wat die man se lyk kom oplaai het, moes dit opgetel het. Hy was só ongeskik,” het sy gesê.
Kapt. Lucas Sithole, polisiewoordvoerder, het gistermiddag gesê volgens die ondersoekbeampte is die toneel behoorlik opgeruim.
Die ongeluk het omstreeks 01:00 gister gebeur toe die motorfiets en ’n bakkie gebots het. Die bestuurder van die bakkie is glo nie ernstig beseer nie. Die motorfietsbestuurder is egter op die toneel dood.
Sithole het gesê ’n saak van strafbare manslag word deur die Hercules-polisie ondersoek. Die slagoffer se naam was teen druktyd nie bekend nie.
01-07-2008, 01:01 AM #1829
Marlothpark-moord: 1 vas, moordwapen dalk gekry
Marlothpark (Komatipoort). – Die polisie het ’n deurbraak in die moord van mnr. Fanie Keyser (47) van Pretoria, wat op 29 Desember hier met ’n AK47 doodgeskiet is, gemaak.
Nie net is een van die moordverdagtes aangekeer nie, maar ’n AK waarop beslag gelê is, is vermoedelik die moordwapen.
Beeld is reeds van Donderdag in besit van inligting oor die deurbraak, maar het inligting weerhou omdat die polisie verwag het om die tweede verdagte oor die naweek te arresteer.
Beeld het betroubaar verneem dat polisie die verdagte Donderdagaand by ’n huis in die Naas-omgewing, 30 km buite Komatipoort, in hegtenis geneem het.
Mnr. Keyser is koelbloedig by sy vakansiehuis in Marlothpark doodgeskiet, ’n dag voor hy met sy vrou, Annelize (42), en seun, JC (13), na hulle huis in Elarduspark, Pretoria, sou terugkeer.
Dieselfde moordbende het 24 uur later ’n ander egpaar en hulle seun, skaars 800 m van waar Keyser vermoor is, beroof.
Die rowers het die gesin met ’n AK47 en ’n rewolwer aangehou. Die vermoede bestaan dat die rewolwer Keyser s’n is.
Keyser is die tweede toeris wat binne vier weke in die natuurparadys, wat aan die Krugerwildtuin grens, vermoor is.
Op Vrydag 30 November is mnr. Rudolph (Rudi) Harris (50) van Robertson in die Noord-Kaap, ten aanskoue van sy vrou, Susan, en vriende doodgeskiet.
Teen druktyd was die tweede verdagte steeds op vrye voet.
Intussen is twee ander verdagtes wat met die vlaag onlangse misdade in Marlothpark verbind word, in hegtenis geneem.
01-07-2008, 01:03 AM #1830
Ses gevang wat eetplek wou beroof
Ses mans van Soweto is by ’n vulstasie suid van Johannesburg aangekeer voordat hulle glo op ’n restaurant in Edenvale aan die Oos-Rand kon toeslaan.
Dié mans staar aanklagte van die besit van ongelisensieerde vuurwapens en ammunisie in die gesig.
Hulle sal na verwagting vandag in die Johannesburgse landdroshof verskyn.
Kapt. Bheikizizwe Mavundla, Johannesburgse polisiewoordvoerder, sê blitspatrollielede het Saterdag inligting ontvang oor ses mans wat na bewering ’n restaurant sou gaan beroof.
Die mans is by die M1 Oasis-vulstasie, naby die Xavier-afrit, ingewag.
“Die polisie het op die ses mans, almal tussen 25 en 40 jaar, toegeslaan terwyl hulle besig was om petrol in ’n minibus te gooi,” het Mavundla gesê.
Daar is ook op twee vuurwapens, ’n 9 mm-pistool en .38 Special-rewolwer, beslag gelê. Die pistool het geen reeksnommer gehad nie.
Volgens die polisie behoort die rewolwer aan ’n man van Pretoria.
“Ons is besig om vas te stel of daar enige verbintenis is tussen die vuurwapeneienaar en enige van die mans wat aangekeer is.”
Die verdagtes word aangehou.